DA Den Europæiske Unions Tidende CE 78/41

(2004/C 78 E/0040)

SKRIFTLIG FORESPØRGSEL E-1670/03

af María Sornosa Martínez (PSE) til Kommissionen

(19. maj 2003)

Om: Kommissionens godkendelse af projekter på bekostning af særlige bevaringsområder under Natura 2000

I slutningen af april forlød det i de spanske medier, at Kommissionen havde besluttet af økonomiske grunde at godkende tre planer, som har store miljømæssige konsekvenser. Rent konkret er der tale om udvidelsen af Rotterdams havn (Nederlandene), et stenkulsudvindingsprojekt i Nordrhein-Westfalen (Tyskland) og anlæg af en ny jernbanestrækning i Norrbotten (Sverige). EU-myndighederne erkender tilsyneladende i disse tre tilfælde, at projekterne vil have »ødelæggende konsekvenser« for bevaringsområder udpeget under Natura 2000.

Denne beslutning har vakt stor bekymring blandt borgere og miljøforkæmpere. Det er i sig selv en alvorlig sag, at et naturområde forringes, men værre er det af økonomiske grunde at ødelægge bevaringsområder udpeget under Natura 2000, som EU selv besluttede at skabe.

Kan Kommissionen under henvisning til, at der i henhold til EU's regler ikke kan ydes støtte til projekter, som skader beskyttede områder eller miljøet i almindelighed, besvare følgende:

Kan Kommissionen bekræfte eller tilbagevise de oplysninger, som er offentliggjort om de tre ovennævnte projekter?

Modtager disse projekter nogen form for Fællesskabsfinansiering?

Kan Kommissionen sikre, at reglen om at søge alternative bæredygtige løsninger i alle tre tilfælde er fulgt på fyldestgørende vis?

Svar afgivet på Kommissionens vegne af Margot Wallström

(30. juli 2003)

Den 24. april 2003 afgav Kommissionen fire udtalelser i henhold til artikel 6, stk. 4, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1) (habitatdirektivet). Disse udtalelser vedrørte henholdsvis en overordnet plan for Prosper Haniel-kulminen ved Bottrop (Nordrhein-Westfalen), et planlagt industriområde ved Siegen/Freudenberg (Nordrhein-Westfalen), udviklingsplanen »Mainport Rotterdam« samt Bothnia-jernbaneprojektet fra Nordmaling til Umeå (Sverige).

Ifølge artikel 6, stk. 4, i direktiv 92/43/EØF kan en plan eller et projekt på trods af dens/dets væsentlige negative virkninger på en Natura 2000-lokalitet gennemføres i mangel af alternative løsninger, når dette er berettiget af bydende nødvendige hensyn til væsentlige samfundsinteresser, herunder af social eller økonomisk art. I så fald træffer medlemsstaterne alle nødvendige kompensationsforanstaltninger for at sikre, at den globale sammenhæng i Natura 2000 beskyttes. Hvis der er tale om en lokalitet, der rummer en prioriteret naturtype og/eller en prioriteret art, og hvor der ikke kan henvises til hensynet til menneskers sundhed, den offentlige sikkerhed eller væsentlige gavnlige virkninger på miljøet, kan projektet berettiges efter en udtalelse fra Kommissionen under henvisning til andre bydende nødvendige hensyn til væsentlige samfundsinteresser.

Kommissionen kan bekræfte, at der for alle de tre nævnte udviklingsprojekter blev afgivet positive udtalelser den 24. april 2003, hvori det anførtes, at de pågældende projekter kan gennemføres af bydende nødvendige hensyn til væsentlige samfundsinteresser under forudsætning af, at der træffes de nødvendige kompensationsforanstaltninger til sikring af den globale sammenhæng i Natura 2000. En negativ udtalelse blev afgivet i forbindelse med det planlagte industriområde ved Trupbach/Siegen, da der i dette tilfælde ikke på tilfredsstillende vis var blevet søgt efter alternative løsninger eller forudset passende kompensationsforanstaltninger. De fire udtalelser fra Kommissionen rummer relevante informationer om projekterne og disses virkninger såvel som en analyse af mulige alternative løsninger og de planlagte kompensationsforanstaltninger. Kommissionen opfordrer det ærede medlem til at se nærmere på de nævnte udtalelser for at få et klarere indblik i disse aspekter.

I alle de tre tilfælde, det ærede medlem omtaler, er bestemmelserne i habitatdirektivets artikel 6, stk. 4, om tilladelse til projekter, som kan medføre en væsentlig forringelse af en Natura 2000-lokalitet, blevet anvendt, og en positiv udtalelse afgivet af Kommissionen. Som følge heraf, og for så vidt som de øvrige aspekter af EU-lovgivningen på miljøområdet overholdes, er der ud fra denne synsvinkel ingen juridisk hindring for en mulig fællesskabsfinansiering af disse projekter. Dog har Kommissionen endnu ikke modtaget nogen anmodning herom.

(1) EFT L 206 af 22.7.1992.